The White Ship

The White Ship (v doslovnom slovenskom preklade Biela loď) je poviedka amerického spisovateľa žánrov science fiction a hororu Howarda Phillipsa Lovecrafta. Prvýkrát bola publikovaná v novembri 1919 v 19. čísle časopisu The United Amateur.

Na rozdiel od mnohých poviedok autora, "The White Ship" nie je priamo spojená s tzv. mýtom Cthulhu. Napriek tomu ju však nemožno z neho úplne vylúčiť, a to z dôvodu, že odkazuje na prastaré, bohom podobné entity. Celkový charakter a vyznenie "The White Ship" sa veľmi podobá na iný Lovecraftov tzv. „snový cyklus“, ktorý autor využil napríklad v románe The Dream-Quest of Unknown Kadath a poviedke "The Cats of Ulthar" (1920).

Dej

Hlavným hrdinom i rozprávačom poviedky je strážca majáka Basil Elton. Strážcom bol jeho otec i starý otec; v tých časoch ešte more v okolí križovalo množstvo plavidiel; dnes je more pusté. V snoch vídal tajomnú Bielu loď s podivným bradatým mužom, ktorý ho pozýval na palubu; jednej noci jeho pozvanie prijal a "po moste utkanom z mesačných lúčov" prešiel na palubu. Spoločne objavujú mystickú reťaz ostrovov nepodobných ničomu, čo existuje na Zemi.

Cestovali okolo krajiny Zar, sídla krásnych snov a predstáv, z brehov ktorej už niet návratu. Videli Thalarion, úžasné a zároveň hrozivé mesto divov, kde sú zhromaždené všetky záhady. Osvetlený prístav s obrovskou bránou Akariel lákal k návšteve, no ani tu sa nezastavili; v meste žili len šialenci a démoni a "ulice sa beleli nepochovanými kosťami tých, ktorí sa opovážili pozrieť do tváre mocnému Lathimu, vládcovi mesta". Biela loď pokračovala ďalej k pobrežiu krajiny Xura, zeme nedosiahnuteľných rozkoší; napohľad krásnej a lákavej, no pri bližšom pohľade smrtonosnej a prehnitej. Nakoniec dorazili do zeme Sona-Nyl, krajiny večnosti, kde konečne vystúpili na breh.

Basil Elton žil v Sona-Nyl, krajine podobnej pozemskému raju, celé veky. Po čase ho však prepadol nepokoj a túžba plaviť sa do Cathurie, krajiny nádeje, ktorú ešte žiaden človek nevidel; tajomný muž ho od nebezpečnej cesty odhováral, no Basil bol neoblomný. Táto krajina zázrakov mala ležať za čadičovými stĺpmi na Západe; namiesto nej sa však za stĺpmi zahalenými hmlou objavil koniec sveta: obrovský vodopád, ktorý Bielu loď pohltil.

Elton precitol na vlhkých kameňoch, ktoré lemovali polostrov s jeho majákom a videl skazu lode; prvýkrát maják neodviedol svoju prácu. Keď doň neskôr vstúpil, zistil, že sa v ňom nič nezmenilo; ani dátum v kalendári. Od tých čias už Basil Elton Bielu loď nikdy nevidel.

Publikačná história
Poviedka bola publikovaná v anglickom jazyku v nasledovných zbierkach:Poznámka: Väčšina zoznamu je citovaná z The H. P. Lovecraft Archive. Tento zoznam nemusí byť nutne kompletný.
 The United Amateur (číslo 19) #2 – november 1919 (str. 30 – 33)
 Weird Tales – máj 1927
 The Dream-Quest Of Unknown Kadath – Ballentine Books, New York – 1970 (str. 220 – 228)
 The Lurking Fear and Other Stories – Ballantine Books, New York – 1971 (str. 41 – 48)
 Dagon and Other Macabre Tales – Arkham House, Sauk City, Wisconsin – 1987 (str. 36 – 42) (konečná verzia)
 The Transition of H. P. Lovecraft: The Road To Madness – Ballentine Books, New York – 1996 (str. 53 – 58)
 The Thing On The Doorstep and Other Weird Stories – Penguin Books, New York – 2001 (str. 21 – 26)
 Waking Up Screaming: Haunting Tales Of Terror – Del Rey, New York – 2003 (str. 224 – 231)

 Zaujímavosti 
Poviedka bola upravená do podoby piesne hudobnou skupinou H. P. Lovecraft zo 60-tich rokov 20. storočia, hrajúcu psychedelic rock, pričom vyšla na ich rovnomennom albume.

 Poznámky a referencie 

 Iné projekty 

Externé odkazy
Kompetný text poviedky v The H. P. Lovecraft Archive 

 Zdroje 

Kategória:Hororové poviedky
Kategória:Poviedky H. P. Lovecrafta